
PANEVĖŽIO MIESTO SAVIVALDYBĖS TARYBA

SPRENDIMAS
DĖL SAVIVALDYBĖS TARYBOS 2017 M. GRUODŽIO 21 D. SPRENDIMO NR. 1-406
„DĖL MOKINIŲ PRIĖMIMO Į PANEVĖŽIO MIESTO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO IR SAVIVALDYBĖS TARYBOS 2016 M. LAPKRIČIO 24 D. SPRENDIMO NR. 1-385 PRIPAŽINIMO NETEKUSIU GALIOS“ PAKEITIMO

Panevėžys

Vadovaudamasi Lietuvos Respublikos vietos savivaldos įstatymo 16 straipsnio 1 dalimi, Panevėžio miesto savivaldybės tarybos veiklos reglamento, patvirtinto Panevėžio miesto savivaldybės tarybos 2023 m. balandžio 20 d. sprendimu Nr. 1-103 „Dėl Panevėžio miesto savivaldybės tarybos veiklos reglamento patvirtinimo ir Savivaldybės tarybos 2015 m. kovo 26 d. sprendimo Nr. 1-44 pripažinimo netekusiu galios“, 189 punktu, Panevėžio miesto savivaldybės taryba nusprendžia:
1. Pakeisti Mokinių priėmimo į Panevėžio miesto savivaldybės bendrojo ugdymo mokyklas tvarkos aprašą, patvirtintą Panevėžio miesto savivaldybės tarybos 2017 m. gruodžio 21 d. sprendimu Nr. 1-406 „Dėl Mokinių priėmimo į Panevėžio miesto savivaldybės bendrojo ugdymo mokyklas tvarkos aprašo patvirtinimo ir Savivaldybės tarybos 2016 m. lapkričio 24 d. sprendimo Nr. 1-385 pripažinimo netekusiu galios“, taip:
1.1. pakeisti 8.5 papunktį ir jį išdėstyti taip:
„8.5. Į Vytauto Žemkalnio gimnaziją, įgyvendinančią savitos pedagoginės sistemos Humanistinės kultūros ugdymo menine veikla elementus, mokiniai priimami iš visos savivaldybės teritorijos laisvu savo pačių ir teisėtų vaiko atstovų apsisprendimu pagal prašymo gavimo datą ir laiką, pirmumo teisę suteikiant mokiniams, gyvenantiems gimnazijai priskirtoje aptarnavimo teritorijoje (teritorinio pirmumo principas taikomas iki kovo 31 d.). Jei norinčiųjų yra daugiau, nei nustatyta vietų, asmenys priimami atsižvelgiant į motyvacijos mokytis mokykloje įvertinimo rezultatus pagal pateiktą motyvacinį prašymą. 
Priimami mokiniai, teisėti jų atstovai supažindinami su pagrindiniais taikomais ugdymo principais, galimu ugdymo pasiekimų ir programų nesutapimu, kitomis teisėtiems vaiko atstovams ir mokiniams svarbiomis ugdymo turinio ir proceso ypatybėmis.“;
1.2. pripažinti netekusiu galios 9 punktą;
1.3. pakeisti 20 punktą ir jį išdėstyti taip:
„20. Priėmimas į mokyklų pirmąsias ir penktąsias (keičiant mokyklą) klases prasideda kovo 1 d., į gimnazijų pirmąsias ir trečiąsias (keičiant gimnaziją) klases – balandžio 1 d. Jeigu pirmoji priėmimo į mokyklas diena yra švenčių ar ne darbo diena, priėmimo pradžios diena laikoma po jos einanti darbo diena.“;
1.4. pakeisti 76 punktą ir jį išdėstyti taip:
„76. Klasių skaičius mokykloms nustatomas atsižvelgiant į mokyklos vadovo pateiktą planuojamą 1–10, I–IV gimnazijų klasių skaičių, mokinių skaičių keliamosiose klasėse, finansines mokyklos galimybes, ugdymo programai įgyvendinti reikalingą mokymo patalpų skaičių, Panevėžio miesto savivaldybės bendrojo ugdymo mokyklų tinklo pertvarkos bendrąjį planą, iki vasario 15 d. gautų prašymų į penktąsias (kitų mokyklų) klases skaičių bei aštuntųjų ir II gimnazijos klasių mokinių tolesnių mokymosi ketinimų apklausos duomenis.
Didžiausias pirmųjų klasių skaičius mokykloje – 4 klasės, penktųjų klasių – 4 klasės, gimnazijų pirmųjų klasių – 6 klasės.“;
1.5. pakeisti 78–80 punktus ir juos išdėstyti taip:
„78. Nustatyti naujai formuojamose 1–4 klasėse vienu mokiniu mažesnį mokinių skaičių klasėje, 5–8, 9 (I gimnazijos), 10 (II gimnazijos) klasėse ir III–IV gimnazijos klasėse dviem mokiniais mažesnį mokinių skaičių už didžiausią mokinių skaičių, nei nustatytas Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimo Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ 2 priede.
79. Didžiausias nustatytas mokinių skaičius klasėje mažinamas, jei bendrojo ugdymo klasėje mokosi mokinys (mokiniai) dėl įgytų ar įgimtų sutrikimų turintis (-ys) didelių arba labai didelių specialiųjų ugdymosi poreikių. Toks mokinys prilyginamas dviem tos klasės mokiniams.
80. Rekomenduojama bendrojo ugdymo klasėje ugdyti ne daugiau kaip 3 mokinius, dėl įgimtų ar įgytų sutrikimų turinčius didelių ar labai didelių specialiųjų ugdymosi poreikių.“;
1.6. papildyti 81–82 punktais ir juos išdėstyti taip:
„81. Už priėmimo į mokyklas vykdymą atsako: 
81.1. pagal 7.1 papunktį – Švietimo skyriaus centralizuoto vaikų priėmimo į mokyklas specialistas;
81.2. pagal 7.2–7.5 papunkčius – mokyklos direktorius.
82. Priėmimo į mokyklas priežiūrą vykdo:
82.1. pagal 7.1 papunktį – Savivaldybės administracija;
82.2. pagal 7.2–7.5 papunkčius – Švietimo skyrius.“
2. Nustatyti, kad sprendimas:
2.1. skelbiamas Teisės aktų registre ir Savivaldybės interneto svetainėje;
2.2. įsigalioja kitą dieną po oficialaus paskelbimo Teisės aktų registre.

